Fyrsta skóflustunga að gagnaveri á Blönduósi Margrét Þóra Þórsdóttir Fyrirhugað er að reisa nýtt gagnaver við Svínvetningabraut á Blönduósi undir starfsemi hýsingarfyrirtækisins Borealis Data Center ehf . BDC North ehf. ætlar að byggja og reka húsið en félagið verður í eigu Ámundakinnar ehf. og Borealis Data Center . Fyrstu skóflustunguna sem tekin var nýverið tóku vaskir aðilar sem komið hafa að verkefninu með ýmsum hætti í mörg ár en þeir eru Björn , Arnar Þór , Guðmundur Haukur og Ásmundur Einar . Um 900 manns búa á Blönduósi , en helstu atvinnuvegir þar tengjast landbúnaði , iðnaði , verslun , þjónustu og ferðaþjónustu . Aðstæður fyrir rekstur gagnavers á Blönduósi þykja ákjósanlegar , fremur kalt loftslag , svæðið er snjólétt og þar er ekki hætta á náttúruhamförum , lóð á svæðinu var tilbúin og til reiðu en það sem mestu skipti var aðgangur að grænni orku frá Blöndu . Sveitarstjórn Blönduósbæjar hafði áður samþykkt með fyrirvara að leggja fram 15 milljónir króna í húsnæði vegna gagnavers á Blönduósi . Fyrirvari sá sem sveitarstjórn setur fyrir samþykkt sinni er að þessar 15 milljónir króna verði sem aukið hlutafé í Ámundakinn ehf. og ráðist verði í byggingu á því húsnæði eins og fram kemur í gögnum sem lögð voru fram á fundinum . Jafnframt er það skilyrði samþykktar sveitarstjórnar að Ámundakinn ehf. taki þátt í stofnun fasteignafélags um byggingu á húsnæði fyrir gagnaver Blönduósi og áðurnefnd aukning á hlutafé verði notuð sem framlag til þess .